Il-funtana tat-Tritoni hija ċ-ċentru ta' żewġ proġetti mill-isbaħ li se jkunu qed isiru fid-daħla tal-Belt Valletta, biex ix-xogħol li sar fuq il-Parlament il-ġdid issa se jkun ikkumplimentat minn daħla xierqa għall-belt kapitali li hija fost l-isbaħ fl-Ewropea. Hemm żewġ proġetti ewlenin li tħabbru lbieraħ filgħaxija mill-Ministru tat-Trasport u l-Infrastruttura Joe Mizzi. Dak tal-foss tad-daħla tal-Belt u l-paviment tal-Pjazza tat-Tritoni. Il-Funtana tat-Tritoni hija l-attrazzjoni ewlenija taż-żona ta' Putirjal li, għalkemm hija s-sit fejn normalment iż-żgħażagħ jiftiehmu biex jiltaqgħu maġenba, għandha storja rikka warajha, u għalhekk ħaqqha tingħata l-attenzjoni xierqa. Kien proprju fl-1959 li l-iskultur Vincent Apap nieda l-funtana fid-daħla tal-Belt Valletta u, minn dakinhar, saret simbolu tal-belt kapitali. Issa se tkun suġġett ta' proġett ta' tisbiħ bħala parti mir-riġenerazzjoni tal-Belt Valletta. Proġett li, għalkemm ilu s-snin fuq il-karti, qatt ma nbeda. Il-proġett se jonora dak li l-poplu Malti u Għawdxi għandu għal qalbu, u se jagħti l-glorja lill-Belt li se tkun protagonista fuq skala globali fiż-żmien li ġej, b'mod partikolari fl-2018. Dan il-proġett se jara li l-Pjazza tat-Tritoni ssir pjazza pedonali miftuħa għall-pubbliku, bil-pedament ikun magħmul mill-istess ġebla Maltija tal-Bieb tal-Belt Valletta. Proġett li, skont iċ-Chairman tal-Korporazzjoni għar-Riġenerazzjoni tal-Port il-Kbir, Stefan Zrinzo Azzopardi, "se jagħti daħla xierqa lill-belt kapitali mogħnija bi storja kbira, arkitettura li tirrappreżenta żminijiet differenti; belt li ngħatat u qed tkompli tingħata ħajja ġdida". Iż-żona miftuħa se tkun qed tirrispetta l-istorja rikka ta' Malta billi n-naħa tal-foss tad-daħla tal-Belt jinbidel fi ġnien li se jkun imdawwal b'mod li jsebbaħ l-ispazju kollu. Għaddej ukoll ftehim bejn l-Università u l-Gvern biex is-siġar u l-pjanti li jitħawlu fil-ġnien ikunu kollha indiġeni. Fil-foss se jkunu restawrati wkoll żewġ pontijiet: dak li jagħti għal Triq ir-Repubblika, u anke dak li fl-antik kien jintuża għall-ferroviji. Madankollu, il-proġett xorta se jippermetti spazji ta' parkeġġ għall-karozzi tal-linja, taxis u karozzini għall-konvenjent tal-pubbliku li ta' kuljum iżur il-kapitali. Dan huwa proġett li jsegwi oħrajn li tlestew fi żmien raġonevoli u li taw lura lil Malta l-identità u r-rikezza tagħha, bħall-Forti Sant'Iermu, Triq ir-Repubblika u Pjazza Kastilja, fost oħrajn. Fi kliem il-Ministru għall-Infrastruttura, Joe Mizzi, kollha jsegwu viżjoni ta' dan il-Gvern. "Gvern li wiegħed li se jkompli proġetti ta' riabilitazzjoni u restawr biex il-belt kapitali ta' pajjiżna nagħtuha lura lill-poplu; poplu li huwa kburi li hu Malti," qal Mizzi. Dawn il-proġetti, li tfasslu wkoll bil-pariri tal-uffiċċju ta' Renzo Piano, mistennija jkunu lesti sa tmiem is-sena d-dieħla. X'INHU L-PJAN? • Il-Pjazza tat-Tritoni ma tibqax ċentru minn fejn jopera t-trasport pubbliku u ssir pjazza pedonali miftuħa għan-nies • Iż-żona pedonali fid-daħla tal-Belt tkun mixja waħda min-naħa tal-Biskuttin fil-Furjana sad-daħla tal-Belt fi spazju miftuħ għall-użu tal-pubbliku • Li l-pjazza ssir ċentru għal-laqgħat u attivitajiet soċjali, kulturali u rikreattivi. • Toħroġ u tingħata l-importanza storika lis-swar li hemm madwar il-pjazza. • Bżonnijiet meħtieġa madwar il-pjazza se jitħallew, fosthom għas-servizz tal-karrozzi tal-linja, taxis, karrozzini u bżonnijiet oħra.